text: Een stemme adskiller to kandidater
  20 november 2013 kl. 09.47
  Venstre har absolut flertal i Varde Kommune. Men det bliver fintællingen, der afgør, hvem der kommer ind på det sidste mandat.
  To Venstre-folk sidder lige nu og venter mere end spændt på, at fintællingen i Varde Kommune bliver færdig.
  Jan Kjær og Susanne Bergmann ligger nemlig side om side i kampen om den sidste plads i byrådet. Ifølge den første tælling har Jan Kjær fået 298 personlige stemmer, mens Susanne Bergmann har fået 297.
  Derfor skal der blot være én stemme, der er talt forkert, før det er Susanne Bergmann, der kommer ind i stedet for Jan Kjær.
  Ifølge jv.dk forventer Varde Kommune, at kunne offentliggøre stemmetallene fra fintællingen omkring middag.
  